Ερρίκος Χάουαρντ (αποικιακός κυβερνήτης)

Ο αντισυνταγματάρχης Ερρίκος Αντώνιος Καμίλο Χάουαρντ, αγγλ.: hon. Henry Anthony Camillo Howard (3 Μαρτίου 1913 - 19 Οκτωβρίου 1977) ήταν Βρετανός δημοσιογράφος, αξιωματικός στρατού και αποικιακός διοικητής στην Καραϊβική. Ήταν μέλος της αριστοκρατικής Οικογένειας Χάουαρντ.

 Πρώιμη ζωή 
Ο Χάουαρντ γεννήθηκε στη Βέρνη της Ελβετίας, 5ος γιος του διπλωμάτη Εσμέ Χάουαρντ 1ου βαρόνου Χάουαρντ του Πένριθ του Κάστρου Γκρέιστοουκ, και της λαίδης Ισαβέλλας Τζιοβάννας Τερέζας Τζιοακίνας Τζουστινιάνι-Μπαντίνι. Ήταν μέλος των Γκρέυστολκ Χάουαρντ, ενός προτεσταντικού κλάδου της Οικογένειας Χάουαρντ, εξέχουσας Καθολικής αριστοκρατικής οικογένειας με επικεφαλής τον δούκα του Νόρφολκ, τον 1ο δούκα στο βασίλειο της Αγγλίας. Ο πατέρας του, ωστόσο, ασπάστηκε τον Καθολικισμό το 1898. Ο παππούς του Ερρίκος Χάουαρντ (1802–1875) που ανοικοδόμησε το Γκρέυστοουκ, ήταν γιος του λόρδου Ερρίκου Χάουαρντ-Μολινέ-Χάουαρντ και ανιψιός του Βερνάρδου 12ου δούκα του Νόρφολκ. Η μητέρα του, λαίδη Ισαβέλλα, ήταν Ιταλίδα σκωτικής καταγωγής, κόρη του Σιγισμούνδου Τζουστινιάνι-Μπαντίνι 8ου κόμη του Νιούμπεργκ.   

Παρά την ευγενή καταγωγή του, τα οικονομικά προβλήματα του πατέρα του άφησαν τον Χάουαρντ χωρίς επαρκείς πόρους, και εργάστηκε σε όλη του τη ζωή, παρά τις συνεχείς δυσκολίες με την υγεία του. 

Ο Χάουαρντ σπούδασε στο Βασιλικό Στρατιωτικό Κολλέγιο, στο Σάντχερστ, όπου τιμήθηκε με το Ξίφος της Τιμής. Μιλούσε άπταιστα ιταλικά, τη μητρική γλώσσα της μητέρας του. 

 Σταδιοδρομία 
Ο Χάουαρντ έγινε δημοσιογράφος για τους Financial Times και τον Economist τη δεκαετία του 1930 και στη συνέχεια, κατά τη διάρκεια του Β΄ Παγκοσμίου Πολέμου, επέστρεψε στον Βρετανικό Στρατό ως αξιωματικός, υπηρετώντας στο Σώμα Καμηλών της Σομαλιλάνδης στη Βρετανική Σομαλιλάνδη. Εγκατέλειψε το σώμα όταν τραυματίστηκε στη Συρία, και παραλίγο να αποβιώσει από σοβαρή ασθένεια, αλλά τοποθετήθηκε στην Στρατιωτική Αποστολή στον Ιταλικό Στρατό, εκπαιδεύοντας τους Ιταλούς να πολεμούν στο πλευρό των Συμμάχων. 

Μετά τον πόλεμο, εντάχθηκε στο Γραφείο Αποικιών και διετέλεσε κυβερνήτης των Βρετανικών Παρθένων Νήσων από το 1954 έως το 1956, και στη συνέχεια διοικητής του Σαιντ Κιτς-Νέβις-Ανγκουίλα από το 1956 έως το 1966. 

Αποσύρθηκε στην Ανγκουίλα, όπου έγραφε για τα τοπικά μέσα ενημέρωσης και για αγγλικά και αμερικανικά περιοδικά. Επίσης, έκανε τακτικές εκπομπές για διεθνή πολιτική στο ραδιόφωνο του Αγίου Θωμά. 

 Οικογένεια 
Ο Χάουαρντ νυμφεύτηκε στις 11 Σεπτεμβρίου 1937 την Αντέλ Λε Μπουρζουά Άλσοπ, κόρη του Ρις Ντένυ Άλσοπ από τη Νέα Υόρκη, και της Ιουλίας Σάνφορντ Τσάπιν Άλσοπ (αργότερα κας Μπάζιλ ντε Σελινκούρ), από το Φαρ Εντ, Κίνγκχαμ, Όξφορντσιρ. 

Απέκτησαν πέντε κόρες:
 Μαρία Ρόζαλιντ (γενν. 6 Αυγούστου 1938), παντρεύτηκε τον Ίαν Χάρλοου Λόου.
 Σούζαν Ισαβέλλα (4 Ιουνίου 1940 – 10 Οκτωβρίου 1963).
 Ιωάννα Ντέικρ (γενν. 30 Ιουνίου 1946), παντρεύτηκε για 1η φορά το 1966 τον Γουλιέλμο Τζ. Λέισυ (χώρισε το 1979), και για 2η φορά το 1980 τον Γκόρντον Γου Ρίτσαρντς.
 Αντέλ Χριστίνα Σοφία (γενν. 18 Νοεμβρίου 1952), παντρεύτηκε το 1984 τον εντιμότατο Τίμοθυ Πάλμερ, γιο του ταγματάρχη Ροβέρτος Τζόσελιν Πάλμερ (γιο του 3ου κόμη του Σέλμπορν) και της Άννας Πάλμερ 11ης βαρόνης Λούκας και 7ης λαίδης Ντίνγκγουολ.
 Σάρλοτ Φελ (γενν. 15 Δεκεμβρίου 1953), παντρεύτηκε το 1985 τον Ίαν Μίντριμ (αργότερα χώρισαν).

Ο Χάουαρντ χώρισε από τη σύζυγό του, όταν αυτός δεν ήθελε να επιστρέψει στην Αγγλία. Επειδή ήταν Καθολικός, επέλεξε να μη ζητήσει διαζύγιο, αλλά ξεκίνησε μία σχέση με μία Ευρωπαία από το Σαιντ Κιτς, η οποία άλλαξε το όνομά της σε Χάουαρντ με δημοσκόπηση.

Απεβίωσε στις 19 Οκτωβρίου 1977.

Η χήρα του απεβίωαε στον ύπνο της στις 15 Φεβρουαρίου 2011 στο Μπάσμπυ Χάουζ, στο Γκρέυστοουκ της Κάμπρια, σε ηλικία 96 ετών. 

 Δείτε επίσης 
 Κατάλογος αποικιακών επικεφαλής των Βρετανικών Παρθένων Νήσων

 Αναφορές 

Κατηγορία:Κυβερνήτες των Βρετανικών Παρθένων Νήσων
Κατηγορία:Οικογένεια Χάουαρντ (αγγλική αριστοκρατία)